钦定古今图书集成/理学汇编/经籍典/第188卷 > 李琪王霸世纪 > 序宋霸襄纪
## 钦定古今图书集成/理学汇编/经籍典/第188卷 > 李琪王霸世纪 > 序宋霸襄纪

谓《春秋》不予宋襄之霸乎？则襄公之始尝以霸书；谓
《春秋》为予宋襄之霸乎？则襄公之终不以霸录。始以
霸书者，曹南之文曰：“宋公，曹人、邾人。”其与北杏、城濮
主诸侯之辞，无以异矣。终不以霸录者，宋公兹父卒，
略不书葬，其与秦、楚之君无别矣。《春秋》忠厚之法，盖
致意乎始而不足乎终者也。何以致意乎始？宋以先
代文献之后，爵居庶邦侯伯之长，齐晋犹可以霸，岂
宋之不可以霸哉？既霸矣，何以不足乎终？齐桓终身
之经营，犹可取于《春秋》者，徒以有靖中国之功，襄公
非特无功，而又阶乱，则霸将何赖焉？或曰：“襄公假仁
义而亡者也。”曰：“苟能假仁义，则不遽亡也。”如襄公亦
岂知所谓仁义者欤“伐丧以立威”，仁悖之甚者也；“致
夷以谋夏”，义隳之大者也。推是物以往，虽欲假仁与
义，不能矣。